  Виталий Пронин Удмурт движенилэсь вакытсэ 3 этаплы люкыны луэ, шуэ история наукаосъя доктор, огез яркытэз удмурт адями Карл Пономарёв. Мар пыртӥ ортчиз но кыӵе туннэ ужпумъёсыз «Удмурт Кенеш» огазеяськонлэн? Удмуртъёсты огазеяз кыл сярысь сюлмаськон.  1988-тӥ-1991-тӥ аръёс. Асваланэз ӝутон - Али шаерысьтымы котькуд сэрегын удмурт кылэз кылыны луэ, - вера К. Пономарёв. - Нош соку удмурт луэмзэс возьматыны уноез кышкаллязы. Анай кылын кин ке вераськыны кутске ке, шораз кырыж учко вал. Калык кышкатэмын вал К. Гердэз, Т. Борисовез но Удмурт автономиез кылдытӥсьёс пӧлысь мукет муртъёсты, националистъёс карыса, быдтэмзы бере. Выльдӥськон вакытэ Совето Союзысь калыкъёс эрико улон понна нюръяськыны кутскизы. СССР-ысь потон сярысь вераськыны ӧдъязы уноез республикаос. Тужгес зол та ласянь ужазы бигеръёс. Соос кылдытӥзы «Татарский общественный центр» огазеяськон, ёзэз кылдӥз Удмуртиын но. Фин-угор калыкъёс пӧлысь тужгес мыло-кыдо ужаны кутскизы комиос. Мукет калыкъёс шоры учкыса, удмуртъёслэн но асьсэ выжыосынызы, сям-йылолъёсынызы мургес тунсыкъяськон мылкыдзы ӝутӥськиз, асваланзы юнманы ӧдъяз.Озьы 1988-тӥ арын январе Ижысь инженер Николай Симанов кылдытӥз Удмурт клуб. Отчы пыриз 14 адями: В. Осипов, Л. Крестьянинова, С. Ботников, Р. Насибуллин, А. Шкляев но мукетъёсыз. Таослы ужаны «Ижмаш» культурая двореце кабинет но висъязы. Толэзьлы быдэ Удмурт клуб люкалляз удмуртъёсты, соос вераськылӥзы, мар кароно кылэз но культураез азинтон понна. Культура, дышетон, наука удысъёсысь нимо-дано адямиосын творческой пумиськонъёс, концертъёс радъяллязы. Мон но, профессор, тодосчи, талэсь ӧй палэнскылы. Кивалтӥсьёс валаса учкылӥзы Удмурт клуб шоры. Но шумпотонлы пум вуиз 1989-тӥ арын 1-тӥ августэ. «Удмуртская правда» газет печатлаз Н. Симановен интервью. Со сӥземын клублэн ужамезлы. Н. Симанов удмурт калыклэсь асваланзэ ӝутон сярысь малпанзэ шарая. Со шуэ: умой луысал Совето Союзысь вань мылкыд карись удмуртъёсты Удмуртие люканы, ӟучъёслы палэнэ кошкыны луонлык сётыны. Та статья бере ӟучъёс бугырскизы.  Симановез палэнтћзы. Удмурт клубе пыриськисьёс вазиськизы: Карл Александрович, ӝут Удмурт клубез. Монэ кивалтӥсе бырйизы.Шаерен кивалтӥсьёслы валэктӥсько вал: удмуртъёс Союзлы пумит ӧвӧл, соос культуразэс но кылзэс ӝутон сярысь гинэ сюлмасько. Та ужпумъёсты умойгес азинтон понна кылдытоно удмурт культурая общество. Но со понна люкано калыкез, лэсьтоно конференция. КПСС-лэн обкомезлэн нырысетӥ секретарез П. Грищенко пумит султӥз: националистической организация кылдытыны турттӥськоды! Ум сётэ, шуиз, мыжыкъёссэ сэзъяса. Мон дасяй но сьӧрам кутӥ вал Удмурт культурая обществолэсь уставзэ. Котькуд ёросын ёззэ кылдытэме потэ вал. Программа гожтӥм. Сое ваньзэ П. Грищенколы возьматӥ. Валэктыны быгатӥмы, удмуртъёслэсь ӧтчамзэс люканы одно кулэ шуыса. Кылӥз. Ӧтчам ортчиз 1989-тӥ арын. 400 адями интые, лыктӥз ог 1 сюрсэз - залэ мырдэм тэризы. Удмурт культурая обществолы тӧрое бырйизы монэ.Удмурт кыл понна нюръяськыны кутскимы, солэн ӟуч кыллэн мында правоосыз луыны кулэ, историез но кылэз дышетоно. Тӥ ёросъёсысь вань калыкъёсты удмуртэн вераськыны косӥськоды-а, мар-а, юало вал куд-огез. Шуисько: кужмысь карон сярысь нокин уг вераськы. Но мылкыдзы вань ке удмурт кылэз дышетыны, сыӵе луонлык сётоно. Пумен кылӥзы.Удмурт культурая общество политикалэсь но ӧз палэнскы. Верховной Советлы тӧро быръёно вал. Ӝуткай Валентин Тубыловез. Уг мыны, шуэ. Депутатъёс быръемын, но Правительство кылдытымтэ на. Сооcын вераськоно кариськимы: ойдолэ Тубылов понна дурбасьтомы. Озьы Тубылов луиз Тӧро. Данъяськисько, со ужез вормыны быгатӥм шуыса. Нялтас вераса, Удмурт культурая обществоен вань ӝутэм юанъёс улонэ пыӵатэмын.  1991-тӥ-2000-тӥ аръёс. Осконэз юнматон - Югдытон ужез нуэм сяна, политикае но пыриськоно шуыса, кенешыны ӧдъямы. Союзысь вань удмуртъёсты ӧтчано кариськимы. Нырысетӥез бадӟым ӧтчам Ижын 1991-тӥ арын 22-тӥ-23-тӥ ноябре ортчиз. Ӵапак соку огазеяськонлы «Удмурт Кенеш» ним сётэмын вал. Сям-йылолъёс вуно, городысь школаосын удмурт кылэз уг дышето. Вань ужпумъёсты интыысьтыз вырӟытыны делегатъёс оскизы «Удмурт Кенешлэн» нырысетӥ тӧроезлы М. Шишкинлы. «Удмурт Кенеш» бадӟым саклык висъяз фин-угор калыкъёсын кусып тупатонлы. Ужпумъёсмы огкадесь уго. Озьы Ижын 1992-тӥ арын люкамын вал Россиысь фин-угор калыкъёслэн 1-ез  съездзы. Соку ик кылдытэмын фин-угор калыкъёслэн ассоциацизы.«Удмурт Кенеш» огсыр азинскоз шуыса, осконъёс бадӟымесь вал. Но ваньмыз вольыт ӧз луы. Удмурт движение кыклы люкиськиз. Удмурт культурая «Дэмен» огазеяськон «Удмурт Кенешлы» пумит ужаны кутскиз. Таин сэрен но М. Шишкин кивалтыны ӧз быгаты ни - кошкиз. Кивалтон биньгозы усиз УдГУ-ысь доцент Р. Яшина кие.1994-тћ арын 2-тӥ ӧтчам радъяськиз. Революция бе-ре но ортчем съездъёсты лыдэ басьтыса, сое 5-тћ шуизы. Отын тӧрое быръемын Ижысь мединститутысь профессор И. Гришкин, «Дэменэн» дэмлам мурт. Но озьы но кык огазеяськонъёс огкылысь ужаны ӧз кутске. Таин сэрен но тросэз дано но кужмо удмурт адямиос «Удмурт Кенешлэсь» палэнскизы. И. Гришкин ачиз но таӵе югдурын ужаны ӧз быгаты - дырызлэсь вазь кошкиз. «Удмурт кенешлэн» тужгес секыт вакытэз усиз Василий Осипов вылэ. Таӵе югдурын Кун Кенеше 1995-тӥ арын быръёнъёс дыръя огазеяськонлэн одӥг кандидатэз но депутатэ ӧз ортчы. Соку вераськонъёс ӝутӥськизы: удмурт огазеяськонлэн политикаын кужымез ӧвӧл. Зэмен ик, 10 ар ӵоже нырысьсэ парламентын удмурт депутатъёс 16 процент сяна ӧз люкаське, совето вакытэ 40-50 процент луо вал. Удмурт движение бадӟым кризисэ усиз. Ваньзы валало вал: кулэ кужмо кивалтӥсь, быдэс шаерамы дано мурт, сопала-тапала шонаськисьтэм адями.Таӵе мылкыдъёсын ик люкамын вал 6-тӥез ӧтчам. Тӧрое бырйизы Верховной Советлэсь азьвыл тӧрозэ Валентин Тубыловез. Калык солы оскиз. Сотэк-а «Удмурт Кенешен» кивалтыны 3 пол бырйылэмын вал. Котькуд учыр шоры аслаз учконэз вал. Пумит кылзэ вераны дӥсьтылӥз шаерысьтымы вылӥ кивалтӥсьёслы но. Та «Удмурт Кенешлэн» улоназ шӧдӥськытэк ӧз кыльы. Ӵапак Тубыловлы луыса огазеяськонэз кылыны ӧдъязы. Та сярысь таӵе учыр ик вера. 1999-тӥ арын Кун Кенеше быръёнъёс ортчизы. Отчы 11 гинэ удмурт депутат быръемын вал. Удмурт автономилэн улоназ нырысьсэ Кун Кенешен но, Правительствоен но кивалтӥсе удмурт адями ӧз поты. Та удмуртъёсты гуньдытӥз. Калык «Удмурт Кенешез» янгыше уськытыны кутскиз. Кун Кенешлэн юртэз азе удмуртъёс пикетэ потӥзы, удмуртъёсты эн ултӥялэ шуыса. Лэчыт югдурен валче но дыртыса люкамын вал вань удмуртъёслэн 7-тӥез ӧтчамзы. Валентин Тубылов шуиз: Кун Думае но Федерацияя Кенешэ одӥг но удмурт депутат ӧз поты. Быръёнъёс ортчизы ни, эн пӧсекъялэ ни, кивалтӥсьёс пӧлын шуисез вал. Котьма ке но ӧтчамын бугыръяськемзылэн пайдаез луиз ик. Отӥяз А. Волков но шуиз: калыклэсь мылкыдзэ санэ басьтоно. Кун Кенешлэн Тӧроезлэн огез воштӥсез луиз П. Вершинин. 1999-тӥ арын Правительстволэн бурд улысьтыз Нациосын ужан политикая комитетэз министерство каризы. Кун Думае быръёнъёсы одӥг мандатъем округъёсъя потӥз удмурт нылкышно С. Смирнова.  2000-тӥ арысен али вакытозь. Улонэн ӵош - Али «Удмурт Кенеш» лёгем сюрес кузя огсыр вамыштэ. Кулэ-а туннэ огазеяськон? Кулэ. Со калыклэн ымнырыз. Удмуртлыкез ӝутон, кылэз утён но азинтон сярысь со ӧз сюлмаськы ке, соин нокин уз выры. Туннэ валтӥсь шугадӟон: удмурт калык кулэсме. Та югдурез тупатон сярысь малпаськоно. Удмурт калык ассэ ачиз ӧз возьматы ке, ассэ ӧз чакла ке, сое адӟись уз луы.Со дыре ик весь бӧрдыса улоно ӧвӧл. Властен огкыл шедьтыны дышетсконо. Тонэ мед кылозы, мед валалозы. Властез ачид пала карон понна котькуд кылэз мертано. Аслэсьтыд сюлэмшугдэ бӧрдыса верад ке, тӥ янгышесь шуыса, аслыд пумит пуктод. Нош шуид ке: милям таӵе шугъяськонмы вань, тӥляд юрттэтты, тӥляд валамды бордысь туж тросэз потэ - соку адями тон пала берыктӥськоз. Патриот но, дипломат но луыны кулэ.Елена Сараматова Теги: Удмуртиезазинтон удмуртлык  